《塞孤 宣武城外书所见》
清代·陈维崧

北风如箭吼，城门启。不断香车流水。侧卷绡帘拖燕尾。

巫鼓唱，流箫赛。乌孙别、紫台人，黄鹄寡、青溪妹。粉襟儿畔，多少红泪。

谁唱敕勒歌，诉尽消魂事。绣镞残骸攒猬。树腹崖根潜老魅。

招蜀魄，呼湘鬼。鹃已叫、洛阳城，鹤未返、辽西市。总春闺、梦中夫婿。

作者简介：陈维崧(1625～1682)清代词人、骈文作家。字其年，号迦陵。宜兴（今属江苏）人。清初诸生，康熙十八年(1679)举博学鸿词，授翰林院检讨。54岁时参与修纂《明史》，4年后卒于任所。